Diari Oficial de la Generalitat Valenciana


Sumari del DOGV 3692, del 21-02-2000 (2000/1114)

ACORD de 21 de desembre de 1999, de la Comissió Territorial d’Urbanisme de València, relatiu a l’execució de la sentència núm. 785/1998, del Tribunal Superior de Justícia de la Comunitat Valenciana, en relació amb el SAU Platja de Daimús.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3692

Data del DOGV
:   21-02-2000

Secció del DOGV
:   IV. ADMINISTRACIÓ DE JUSTÍCIA - C) CITACIONS A COMPAREIXENÇA JUDICIAL I EXECUCIÓ DE SENTÈNCIES

Número del document
:   2000/1114


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 21 de desembre de 1999, de la Comissió Territorial d'Urbanisme de València, relatiu a l'execució de la sentència núm. 785/1998, del Tribunal Superior de Justícia de la Comunitat Valenciana, en relació amb el SAU Platja de Daimús. [2000/X1114]
  
Vist l'expedient tramés per l'Ajuntament de Daimús, que fa referència a l'execució de la Sentència núm. 785/98 del Tribunal Superior de Justícia de la Comunitat Valenciana en relació amb el SAU Platja i de conformitat amb els següents:
  
Antecedents de fet
  
Primer. La Comissió Territorial d'Urbanisme de València, en la sessió del 22 de desembre de 1993, va adoptar l'acord d'aprovar definitivament la revisió de les normes subsidiàries de Daimús, llevat del que fa referència al sòl apte per a urbanitzar limítrof amb Gandia que quedarà classificat com a sòl no urbanitzable.
  
Segon. Contra l'acord esmentat, quant a la desclassificació del sòl apte per a urbanitzar, va ser interposat recurs administratiu ordinari per diversos interessats. Aquest recurs va ser resolt pel conseller d'Obres Públiques, Urbanisme i Transports per mitjà de la Resolució de 2 de maig de 1994, en el sentit de desestimar el recurs interposat contra l'acord esmentat en l'antecedent primer, alhora que confirmava l'acord objecte de recurs en tots els punts.
  
Tercer. Contra aquesta desestimació es va interposar un recurs contenciós administratiu i, amb data 20 de juliol de 1998, el Tribunal Superior de Justícia de la Comunitat Valenciana va dictar sentència la part dispositiva de la qual estableix literalment el següent:
  
?Que estimem el recurs contenciós administratiu interposat per l'Ajuntament de Daimús, Pascual Palonés Juan, María Climent Galbis, María Estruch Fornet, José Estruch Fornet, Encarnación Jover Orts, Angeles Pellicer Camps, casada con Vicente Lloret Martí, Consuelo Burguera Faus, Salvador Burguera Faus, Consuelo Blasco Burguera, José Andrés Blasco Burguera, Bautista Cabrera Giménez, Emilia Domingo Romero i Francisco Castelló Piera,?, contra l'Acord de la Comissió Territorial d'Urbanisme de València, de 22 de desembre de 1993, que aprovava definitivament la revisió de les normes subsidiàries de Daimús, llevat del que fa referència al sòl apte per a urbanitzar (SAU) limítrof amb Gandia, que quedarà classificat com a sòl no urbanitzable (SNU); i contra Resolució del conseller d'Obres Públiques, Urbanisme i Transports, de 2 de maig de 1994, que desestima el recurs ordinari contra aquest interposat, en què precisa que la zona desclassificada és la superfície corresponent al sector Rius nord. L'anul·lem amb retroacció d'actuacions al moment en què s'havien d'haver sotmès a una nova informació pública les normes subsidiàries. Sense fer expressa imposició de les costes processals?.
  
Quart. El Plenari de l'Ajuntament de Daimús, en la sessió del 26 de novembre de 1998, va adoptar l'acord de mantenir la classificació del sòl limítrof amb Gandia com a sòl urbanitzable i va instar la Conselleria d'Obres Públiques, Urbanisme i Transports perquè complesca la sentència indicada. L'expedient va entrar en el Registre de la Comissió Territorial d'Urbanisme de València el 19 de gener de 1999.
  
Cinqué. La Comissió Territorial d'Urbanisme de València, en la sessió del 27 d'abril de 1999, va adoptar l'acord següent:
  
Sotmetre a informació pública, per un període d'un mes, el present acord per mitjà d'un anunci en el DOGV i en un periòdic no oficial d'àmplia difusió de la província. Durant el termini esmentat podran presentar-se al·legacions, suggeriments pels interessats relacionades amb el tema objecte del litigi.
  
Notificar el present acord a l'ajuntament i aquells interessats que van recórrer contra l'acord esmentat en la via contenciosa administrativa.
  
Les al·legacions i suggeriments que es realitzen s'han de dirigir a la Comissió Territorial d'Urbanisme de València.
  
Sisé. En compliment de l'anterior acord es va publicar aquest en el DOGV, de 9 de juliol de 1999, i en el diari Las Provincias, de 20 i 26 de maig de 1999. Durant aquest tràmit es van presentar dues al·legacions: una de l'Ajuntament de Daimús (amb data 3 de juny de 1999), l'altra firmada per diversos propietaris (amb data 16 de juny de 1999). Ambdues al·legacions incideixen en l'oposició a desclassificar els sòls objecte del present litigi.
  
Seté. La comissió informativa de la Comissió Territorial d'Urbanisme de València, en la sessió del 14 de desembre de 1999, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, per remissió de l'article 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon. Quant a l'objecte de l'expedient és necessari fer ressaltar que, amb data 2 de novembre de 1993, es va emetre Declaració d'Impacte Ambiental favorable a la revisió de les normes subsidiàries de Daimús, document en el qual es proposava la classificació dels sòls en qüestió com a aptes per a urbanitzar. Respecte d'això l'esmentada declaració admet la classificació proposada, si bé imposa la condició de protegir el cordó litoral, impedint qualsevol actuació urbanística en aquests sòls, que han de ser qualificats de zones verdes.
  
Per tot el que s'ha exposat anteriorment és innecessària l'emissió d'una nova declaració d'impacte ambiental per al present cas, siga quina siga la decisió final que s'adopte.
  
Tercer. La sentència que ens ocupa, la part dispositiva de la qual s'ha transcrit literalment en l'antecedent tercer, dictamina en el sentit de retrotraure l'expedient al moment en què les actuacions s'havien d'haver sotmès a nova informació pública, atesa la introducció de modificacions substancials adoptades en l'acord de la Comissió Territorial d'Urbanisme de València objecte de recurs. Cal destacar que l'esmentada Sentència no tracta el fons de la qüestió i es queda únicament en una valoració de qüestions formals, per la qual cosa en cap cas el compliment del que ordena suposa un pronunciament sobre l'acceptació de la qüestió de fons (la procedència de classificar el sòl en litigi com a urbanitzable o no).
  
Quart. Examinat en concret el contingut del projecte s'observa que la zona esmentada es troba delimitada per zones residencials, tant en el límit nord com el sud, per la qual cosa res impedeix la possible prolongació de la trama urbana que afavorirà una connexió entre nuclis residencials que pertanyen a dos municipis diferents però la proximitat física dels quals obliga a donar un tractament unitari.
  
No obstant això, i a fi de potenciar un accés directe al mar, en l'ordenació detalllada s'establirà una ordenació que permeta complir les condicions de la declaració d'impacte ambiental, així com un disseny que permeta un corredor directe al mar des del sòl no urbanitzable ubicat a l'oest de l'actuació, amb un tractament urbanístic que el dote d'una entitat singular.
  
La classificació de l'esmentat sòl serà la de sòl apte per a urbanitzar (per la necessitat de guardar coherència amb l'instrument de planejament general vigent), per la qual cosa per a desenvolupar-lo serà necessari homologar-lo, i definir en aquest moment del procediment l'ordenació detallada que haurà de ser sotmesa a la consideració de la Comissió Territorial d'Urbanisme de València.
  
Cinqué. De conformitat amb el que estableix l'article 10 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, en relació amb els articles 30 i 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, l'òrgan competent per a emetre dictamen resolutori sobre l'aprovació definitiva dels plans generals i normes subsidiàries de municipis de menys de 50.000 habitants és la Comissió Territorial d'Urbanisme de València.
  
A la vista de tot el que s'ha exposat anteriorment, la Comissió Territorial d'Urbanisme, en la sessió del 21 de desembre de 1999, acorda:
  
Aprovar definitivament l'expedient relatiu a l'execució de la Sentència núm. 785/1998, del Tribunal Superior de Justícia de la Comunitat Valenciana en relació amb el SAU Platja de les normes subsidiàries de Daimús, amb les observacions realitzades en el fonament de dret quart.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.